ПРОФЕСОРКА ВЕРА РАДИШИЋ

**УЛОГА ПРОФЕСОРА ЈЕ ДА ОБРАЗУЈЕ УЧЕНИКЕ,**

**ДА ИХ НАУЧИ ДА МИСЛЕ,**

**ДА ИХ НАУЧИ ЕМПАТИЈИ, ЕТИЧКИМ И ЕСТЕТСКИМ ВРЕДНОСТИМА**



Професорку Веру Радишић пожелели смо да интервјуишемо јер је својим начином рада, приступом часу и односом према ученицима оставила утисак професора који заиста воли свој посао. На леп начин нам је приближила латински језик, те смо савладали отпор учењу овог класичног језика, схвативши да, иако одавно није говорни језик, представља добру основу за учење других страних језика као што су, на пример, италијански или француски.

Професорка Вера Радишић студије је похађала на новосадском Филозофском факултету (Одсек романистика, група Француски језик и књижевност). Педагошким радом се бави преко двадесет година. Пре доласка у Зрењанинску гимназију, наставничко искуство стицала је у основним школама у Елемиру и Ечки као и у Медицинској и Економској школи у Зрењанину. Рецимо и то да је професорка Вера Радишић и мајка једног изузетног, сада већ бившег ученика наше школе – Марка Радишића и једне будуће гимназијалке.

У разговору с професорком Вером желели смо да чујемо како изгледа професорски посао из њене перспективе, која су јој и каква сећања на гимназију коју је некада и сама похађала, како доживљава промене у образовању и шта, по њеном мишљењу, чини суштину доброг предавања.

*Латински језик се назива „мртвим језиком“. Да ли је заправо тако?*

Из угла неког ко се бави латинским језиком, никако се не слажем са тим да је то мртав језик. Утицај латинског језика у многим другим језицима је веома присутан. Његова лексика живи и даље кроз друге језике; језичке конструкције присутне су у савременим романским језицима, а да не говоримо о свим писаним делима на латинском језику, попут дела Цицерона, Хорација, Вергилија... који су сведоци једне велике културе и цивилизације и који се цитирају и данас. Латинске пословице су примењиве и у данашњој комуникацији и изражавању, иако су старе више хиљада година.

*Шта вас је привукло латинском језику?*

Латински језик сам почела да предајем стицајем различитих околности. Уписала сам и завршила Француски језик и књижевност. Сви ми, професори романских језика, имали смо обавезан предмет Латински језик неколико семестара и стекли смо право да га предајемо у школи. Због недостатка часова и норме из француског језика, почела сам да предајем латински језик и то радим већ 15 година. Током овог периода развила се огромна љубав према латинском језику и латинској култури. Са историјске тачке гледишта, изузетно ме занима Стари Рим. Нешто што је почело помало случајно, прерасло је у нешто што се изузетно воли и надам се да ћу још дуго предавати овај леп језик.

*Били сте ђак Зрењанинске гимназије. Каква су ваша сећања на те гимназијске дане?*

За моје гимназијске дане вежу ме лепа сећања. Иако смо живели у тешким деведесетим годинама, били смо весели и расположени, дружили смо се, шалили се у школи... Сећам се да смо много учили, имали смо доста озбиљних и захтевних професора. Међутим, не сећам се да нам је то, у тим тренуцима, било тешко. Не могу да не поменем моју дивну разредну Зузану Попов која се трудила да нам сваке године организује неку екскурзију и путовање, јер су то била времена у којима се тако нешто мало теже организовало.

*Шта вас је навело да се определите за професорски позив?*

Моја наставница француског из основне школе Слободанка Врзић је учинила да заволим и француски језик и професорски позив. Већ у основној школи знала сам да ћу то уписати и да ћу се тиме бавити. Била је стрпљива и блага и имала је неке своје методе и начине којима је успешно преносила знање на ученике.

*Која је и каква је улога професора у нашем добу?*

Суштински, мислим да је улога професора увек и била и остала да образује своје ученике и да их поред знања из свог предмета, научи да мисле, да их научи емпатији, етичким и естетским вредностима... Савремено доба донело је отвореност ка новим идејама и мишљењима и професор се мора томе прилагодити, ићи у корак са новим временом. Тако ће и разумевање са данашњим генерацијама младих бити много боље.

*Ко је Вера Радишић кад није у школи? Имате ли хобије, како проводите слободно време?*

Вера Радишић у школи не разликује се од Вере Радишић код куће, осим што се код куће бавим личним стварима. Проводим много времена са својом породицом, тренутно сам веома заокупљена са моја два матуранта. Волим да се дружим са позитивним људима, да прочитам неку лепу књигу, да отпутујем на неко место које раније нисам посетила. Опушта ме боравак у природи, нарочито гајење цвећа, које много волим.

*Да сте у позицији матураната, да ли бисте одабрали исти професионални пут?*

Када је у питању непосредни рад са ученицима и однос који просветни радник развије са њима када их учи, образује, васпитава, то је оно због чега бих увек изабрала исти професионални пут. Нажалост, тренутне околности су такве да статус просветног радника није на нивоу на ком би требало да буде, изгубило се поштовање и углед који је овај позив некад имао. Претрпани смо администрацијом и бројним, не тако важним, стварима. Због овога, нажалост, размислила бих о бављењу овим позивом.

*Шта бисте поручили будућим студентима који бирају сличан професионални пут?*

Желела бих да им поручим следеће – бирајте овај професионални пут уколико је то професија коју заиста волите, оно чиме се бавите треба да вам пружа задовољство и подстрек да се даље учи и напредује. За крај ћу цитирати Толстоја који каже: „Учитељ није онај који је васпитаван и образован за учитеља, него онај који је дубоко уверен да је учитељ и да друго не може бити“.

*Стефан Хајровић III-2*